
 17.12.2019
 BG
 Официален вестник на Европейския съюз
 L 327/36
 РЕГЛАМЕНТ ЗА ИЗПЪЛНЕНИЕ (ЕС) 2019/2153 НА КОМИСИЯТА
 от 16 декември 2019 година
 относно таксите и възнагражденията, събирани от Агенцията за авиационна безопасност на Европейския съюз, и за отмяна на Регламент (ЕС) No 319/2014
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) No 2111/2005, (ЕО) No 1008/2008, (ЕС) No 996/2010, (ЕС) No 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) No 552/2004 и (ЕО) No 216/2008 на Европейския парламент и на Съвета и Регламент (ЕИО) No 3922/91 на Съвета (1), и по-специално член 126, параграф 4 от него,
 след консултации с управителния съвет на Агенцията за авиационна безопасност на Европейския съюз,
 като има предвид, че:
 (1)
 В съответствие с Регламент (ЕС) 2018/1139 приходите на Агенцията за авиационна безопасност на Европейския съюз (Агенцията) включват, наред с другото, таксите, заплащани от заявители и притежатели на сертификати, издадени от Агенцията, и от лица, които имат регистрирани декларации в Агенцията; те включват и възнаграждения за публикации, обработка на жалби, обучение и всякакви други услуги, предоставяни от Агенцията.
 (2)
 С Регламент (ЕС) No 319/2014 на Комисията (2) бяха установени таксите и възнагражденията, събирани от Агенцията. Необходимо е обаче тарифите да бъдат коригирани, за да се постигне покриване на разходите, като същевременно се избегне значителното натрупване на излишък, съгласно разпоредбите, посочени в член 126, параграф 2 от Регламент (ЕС) 2018/1139.
 (3)
 За тази цел следва да бъдат взети предвид прогнозите на Агенцията по отношение на нейното работно натоварване, свързаните с това разходи и други относими фактори.
 (4)
 Таксите и възнагражденията, предвидени в настоящия регламент, следва да се определят прозрачно, справедливо и еднакво, без дискриминация.
 (5)
 Без да се засяга принципът за покриване на разходите, предвиден в член 126 от Регламент (ЕС) 2018/1139, таксите и възнагражденията, събирани от Агенцията, не следва да застрашават конкурентоспособността на съответния отрасъл на Съюза. Също така те следва да се определят, отчитайки способността за заплащане на съответните физически или юридически лица, по-специално на малките и средните предприятия.
 (6)
 Главна грижа на Агенцията е безопасността на гражданското въздухоплаване, но тя следва да отделя не по-малко внимание на икономическата ефективност при изпълнението на задачите, с които е била натоварена, като отчита обхвата им след влизането в сила на Регламент (ЕС) 2018/1139 и ресурсите, с които разполага.
 (7)
 На Агенцията следва да се даде възможност да събира такси и възнаграждения за задачи по сертифициране или за предоставяне на други услуги, които не са изрично посочени в приложението към настоящия регламент, но които попадат в обхвата на Регламент (ЕС) 2018/1139.
 (8)
 Споразуменията, посочени в член 68, параграф 1 от Регламент (ЕС) 2018/1139, следва да предоставят основа за преценка на действителния обем от работа, свързана със сертифицирането на продукти от трети държави.